SA se Sale Sharks staan steedsFaf de Klerk. Argieffoto. Vir die tweede agtereenvolgende week het die agt Suid-Afrikaanse spelers in die Sale Sharks se beginspan besluit om nie die knie ter ondersteuning van die Black Lives Matter-beweging te buig nie. Die span se Rob du Preez (losskakel), Faf de Klerk (skrumskakel), Dan du Preez (agtsteman), Jono Ross (kaptein en flank), Lood de Jager (slot), Jean-Luc du Preez (slot), Akker van der Merwe (haker) en Coenie Oosthuizen (stut) het nie verlede week die knie voor hul wedstryd teen Harlequins gebuig nie. Hulle het ook gisteraand teen die Exeter Chiefs staande gebly. Net soos verlede week het hulle ook weer die wit T-hemde met die “Rugby against Racism”-slagspreuk daarop gedra. Die Engelse senter, Manu Tuilagi, het egter hierdie keer die knie gebuig. Ross het ’n week of wat gelede gesê dat nie een van die spelers in sy span – of dan in die hele kompetisie – rassisties is nie. “Ons sal Vrydagaand [gedurende die wedstryd teen Harlequins] as span op ’n verenigde front wys dat ons teen rassisme gekant is,” het hy toe gesê. Nathi Mthethwa, Suid-Afrika se minister van sport, kuns en kultuur, was egter ontevrede met wat hy in Engeland gesien het en hy het ’n verduideliking van SA Rugby geëis. “Ons het gesien dat hulle T-hemde ter ondersteuning van BLM gedra het, maar hulle het nie die knie gebuig nie. Toe ek dit gesien het, het ek vir Saru se president gevra om te verduidelik wat gebeur het sodat ons op dieselfde golflengte is,” het Mthethwa gesê. Steve Diamond, Sale Sharks se direkteur van rugby, het weer eens sy spelers verdedig wat besluit het om nie die knie ter ondersteuning van die Black Lives Matter-beweging te buig nie. “Dit sal ’n storm in ’n glas water wees. Ons het almal die Rugby Against Racism-hemde gedra wat ons as belangrik beskou het. As ek eerlik moet wees, dink ek nie dat die hele aangeleentheid iets is waaroor jy jou hoef te bekommer nie.” Toe hy meer onlangs oor die kwessie gepols is, het hy gesê dat politici uit sport moet bly. “Sport het reeds reg oor die wêreld sy toewyding aan die Black Lives Matter-beweging gewys, hetsy deur ’n T-hemp te dra of om die knie te buig. “Om die knie te buig is elke indiwidu se persoonlike keuse. Ek dink nie politici moet betrokke raak nie, want hulle maak net droog as hulle dit wel doen.” Renaldo Bothma, wat vir Harlequins gespeel het, het op Twitter gesê dat die Suid-Afrikaners nie rassiste is nie. "I don't think politicians should get involved, they normally make a mess when they do."@SaleSharksRugby boss Steve Diamond gives his view on comments made by South Africa's minister for sport.#RugbyRestart pic.twitter.com/3riuwrpV52 — Rugby on BT Sport (@btsportrugby) August 21, 2020